SL Uradni list Evropske unije C 119/3

Poslovnik Upravne komisije za socialno varnost delavcev migrantov, ki deluje pri Komisiji Evropskih skupnosti

(Sprejeto na sestanku Upravne komisije 13. – 14. oktobra 2004)

(2005/C 119/04)

Vladni predstavniki, ki sestavljajo Upravno komisijo, ustanovljeno po členu 80 Uredbe Sveta (EGS) št. 1408/71 o uporabi sistemov socialne varnosti za zaposlene in samozaposlene osebe, ki se gibljejo znotraj Skupnosti, ter za njihove družinske člane,

ob upoštevanju člena 80(3) zgoraj navedene uredbe,

z namenom, da Upravni komisiji omogočijo izvesti naloge, ki so ji bile dodeljene z Uredbo (EGS) št. 1408/71 in Uredbo Sveta (EGS) št. 574/72 in zlasti s členom 81 Uredbe (EGS) št. 1408/71,

so soglasno sprejeli naslednji poslovnik Upravne komisije:

Člen 1

Upravna komisija je specializiran organ Komisije Evropskih skupnosti in ima isti sedež kot Komisija.

Člen 2

1. Kadar se član Upravne komisije ne more udeležiti sestanka, ga lahko zamenja namestnik, ki ga je v ta namen imenovala njegova vlada.

2. Namestniki članov lahko spremljajo člane na sestanke Upravne komisije.

3. Vsakega člana lahko poleg tega spremlja eden ali več strokovnih svetovalcev, kadar je to potrebno zaradi obravnavanih tem ali sprejemanja ukrepov na državni ravni.

4. Posamezna delegacija praviloma ne sme šteti več kot štiri osebe.

5. Predstavnika Komisije Evropskih skupnosti lahko spremlja njegov namestnik.

Sestankov se poleg tega lahko udeleži predstavnik pravne službe in, kadar je to primerno glede na obravnavano vprašanje, predstavnik drugega oddelka Komisije Evropskih skupnosti.

6. Generalni sekretar Upravne komisije se udeleži vseh sestankov Upravne komisije in njenih delovnih skupin; spremljajo ga lahko člani sekretariata, ki jih sam imenuje.

Če se sestanka ne more udeležiti, ga zamenjajo član ali člani sekretariata, ki jih je imenoval.

Člen 3

1. Funkcijo predsednika Upravne komisije opravlja član tiste države, katere predstavnik v Svetu Evropskih skupnosti v istem obdobju opravlja funkcijo predsednika Sveta v skladu s členom 203 Pogodbe o ustanovitvi Evropske skupnosti.

Predsednik predstavlja Upravno komisijo v svetovalnem odboru, ustanovljenem po členu 82 Uredbe št. 1408/71, ter ob vseh drugih priložnostih.

2. Če se predsednik ne more udeležiti sestanka, komisijo vodi njegov namestnik.

3. Kadar član Upravne komisije opravlja funkcijo predsednika, lahko v imenu predsednika glasuje njegov namestnik.

4. Sestanke Upravne komisije skliče generalni sekretar po posvetovanju s predsednikom, in sicer s povabilom, ki ga mora vsaj 10 dni pred sestankom poslati članom in osebam, navedenim v členu 2(5) zgoraj.

5. Dokumente Upravne komisije podpisuje predsednik.

6. Predsednik Upravne komisije lahko da generalnemu sekretarju navodila glede sklicanih sestankov in glede opravljanja dejavnosti, ki sodijo v obseg nalog Upravne komisije.

Člen 4

1. Upravna komisija lahko ustanovi delovne skupine in študijske skupine za posebne probleme.

Sestankov delovnih in študijskih skupin se lahko udeležujejo osebe, navedene v členu 2(5) zgoraj.

2. Delovnim in študijskim skupinam predseduje oseba, ki jo imenuje predsednik Upravne komisije po posvetovanju s predstavnikom Komisije Evropskih skupnosti.

3. Predsednik delovne skupine je vabljen na tisti sestanek Upravne komisije, na katerem obravnavajo poročilo navedene delovne skupine.

4. Upravna komisija lahko ob ustanovitvi delovne skupine pooblasti to delovno skupino, da svoje naloge izvede tako, da lahko Upravna komisija brez razpravljanja sprejme njene ugotovitve.

5. Upravna komisija lahko ustanovi začasne skupine z omejenim številom oseb, ki pripravljajo predloge glede posebnih vprašanj in jih predložijo v sprejem Upravni komisiji.

Upravna komisija za vsako začasno skupino odloči, kdo bo njen poročevalec, kakšne bodo njene naloge in v kakšnem časovnem roku mora skupina predložiti rezultate svojega dela Upravni komisiji.

Člen 5

1. Upravna komisija se sestane vsaj štirikrat letno.

2. Vsako leto enega od sestankov nameni proučevanju poročila o zahtevkih, ki jih predvideva člen 101(1) Uredbe (EGS) št. 574/72, in sicer v navzočnosti predsednika Revizijskega odbora, ki pri tem tudi poroča Upravni komisiji v skladu s členom 102(1)(b) Uredbe (EGS) št. 574/72.

3. Izredni sestanek Upravne komisije se skliče, če tako zahteva najmanj pet članov ali predstavnik Komisije Evropskih skupnosti. V zahtevi je treba natančno navesti namen sestanka.

4. Upravna komisija lahko izjemoma skliče sestanke zunaj svojega sedeža, v eni od držav članic Evropske unije ali v prostorih kake mednarodne organizacije.

Člen 6

1. Začasni dnevni red posameznega sestanka pripravi generalni sekretar po posvetovanju s predsednikom Upravne komisije in predstavnikom Komisije Evropskih Skupnosti.

Preden generalni sekretar predlaga točko dnevnega reda, lahko, kadar se to zdi potrebno, zadevne delegacije zaprosi, naj pisno sporočijo svoja stališča glede tega vprašanja.

Začasni dnevni red se pošlje članom in osebam, navedenim v členu 2(5) zgoraj, najmanj 10 dni pred začetkom posameznega sestanka.

Dokumentacija v zvezi s točkami dnevnega reda se jim pošlje takoj, ko je na voljo.

2. Začasni dnevni red sestavljajo točke, za katere je sekretariat najmanj 20 dni pred začetkom sestanka prejel zahtevo člana ali predstavnika Komisije Evropskih skupnosti in, kadar je primerno, pripombe v zvezi z zahtevo.

3. Upravna komisija sprejme dnevni red na začetku posameznega sestanka.

Samo kadar člani Upravne komisije soglasno odločijo tako, se lahko na dnevni red vključijo druge točke poleg tistih na začasnem dnevnem redu.

4. Delegacije morajo zahtevane pripombe poslati sekretariatu najpozneje v dveh mesecih, razen kadar Upravna komisija izrecno določi drugačen časovni rok. Če sekretariat ob izteku tega roka ni prejel vseh pripomb, mora Upravna komisija obravnavati zadevno vprašanje na prvem sestanku po izteku navedenega časovnega roka.

5. Vsak član Upravne komisije in predstavnik Evropske komisije imata pravico Upravni komisiji predložiti posebna vpašanja glede razlage Uredbe (EGS) št. 1408/71 in Uredbe (EGS) št. 574/72 v primerih, ko bi različne razlage držav članic ali ene ali več držav članic in Evropske komisije lahko vplivale na pravice oseb.

To vprašanje se obravnava na prvem sestanku po njegovi predložitvi v skladu z odstavkom 2.

V zapisnik sestanka se vnesejo stališča držav članic in predstavnika Evropske komisije do predloženih vprašanj.

Člen 7

1. Ob upoštevanju določil člena 8 je sklep veljaven le, če ga sprejme dvajset članov ali njihovih namestnikov.

2. Upravna komisija lahko sklene, da bo sklep sprejela po pisnem postopku. V ta namen predsednik pošlje članom Upravne komisije besedilo, ki naj bi ga sprejeli. Člani morajo v dogovorjenem časovnem roku sporočiti, ali predlagano besedilo sprejmejo ali zavrnejo. Če odgovora ne sporočijo, se šteje, da so se vzdržali glasovanja.

Predsednik ob izteku dogovorjenega časovnega roka člane obvesti o izidu glasovanja. Kadar sklep dobi zahtevano število glasov, velja, da je bil sprejet zadnji dan roka za pisno glasovanje.

3. Če član Upravne komisije med pisnim postopkom predlaga spremembo besedila, predsednik bodisi:

(a) znova začne pisni postopek, tako da članom sporoči predlagane spremembe v skladu s postopkom iz odstavka 2, bodisi

(b) prekliče pisni postopek in predloži zadevo v obravnavo na naslednjem sestanku,

odvisno od tega, kateri postopek se predsedniku zdi primernejši v zadevni zadevi.

4. Če član Upravne komisije pred iztekom roka za pisno glasovanje zahteva, da se predlagano besedilo prouči na sestanku Upravne komisije, se pisni postopek prekliče.

Zadeva se prouči na naslednjem sestanku Upravne komisije.

Člen 8

1. Sklepi se sprejmejo bodisi s soglasno odločitvijo članov, ki sestavljajo Upravno komisijo, bodisi s soglasno odločitvijo navzočih članov bodisi z najmanj dvajsetimi glasovi članov Upravne komisije.

2. Soglasna odločitev članov, ki sestavljajo Upravno komisijo, se zahteva za:

(a) sklepe v zvezi z razlago uredb in izvajanjem člena 81(a) Uredbe (EGS) št. 1408/71;

(b) sklepe v zvezi s popravki poslovnika.

3. Soglasna odločitev navzočih članov se zahteva za:

(a) sklepe v zvezi z izvajanjem člena 81(e) Uredbe (EGS) št. 1408/71 in členov 94 in 95 Uredbe (EGS) št. 574/72;

(b) sklepe glede predlogov za revizijo uredb.

4. Vzdržani glas navzočih članov ali njihovih namestnikov ne prepreči sprejetja sklepov iz odstavka 3 zgoraj, če zanje glasuje najmanj dvajset članov.

5. Kadar se uporabi pisni postopek iz člena 7, vzdržani glasovi ne preprečijo sprejetja sklepov iz odstavka 3, če zanje glasuje najmanj dvajset članov.

Člen 9

1. Vse člane, ki so navzoči pri glasovanju in se glasovanja vzdržijo, predsednik poimensko povabi, naj navedejo razlog za vzdržanost, če seveda to želijo.

2. Kadar se glasovanja vzdrži večina navzočih članov, se šteje, da predlog, ki je bil dan na glasovanje, ni bil upoštevan.

Člen 10

1. Sklepi o izvajanju člena 81(a) Uredbe (EGS) št. 1408/71 vsebujejo obrazložitev, zakaj so bili sprejeti, in se objavijo v Uradnem listu Evropske unije, razen kadar večina članov Upravne komisije sklene drugače.

2. Generalni sekretar izvede vse potrebne ukrepe, da se ti sklepi objavijo v Uradnem listu Evropske unije.

3. Člani Upravne komisije poskrbijo za pripravo ustreznih navodil na državni ravni in tako zagotovijo, da se objavljeni in neobjavljeni sklepi Upravne komisije pravilno izvajajo.

4. Izvirnik vsakega sklepa Upravne komisije, napisan v jezikih Skupnosti in s predsednikovim podpisom, se shrani v arhivu sekretariata.

5. Vsak sklep se uporablja od datuma, ki je v njem naveden, ali, kadar datum ni naveden, od prvega dne drugega meseca po objavi sklepa v Uradnem listu Evropske unije.

Člen 11

1. Za vsak sestanek se sestavi zapisnik, ki se načeloma potrdi na naslednjem sestanku.

Kadar člani ne prejmejo zapisnika v svojem jeziku, lahko zadržijo njegovo potrditev, dokler ne prejmejo zapisnika v navedenem jeziku.

2. Pri posebno nujnih sklepih se lahko na sestanku, na katerem so bili sprejeti, sestavi izjava o njihovem dokončnem sprejemu.

Člen 12

Vsak novi predsednik predstavi svoj program dela in načrt njegove izvedbe.

Člen 13

Upravna komisija redno pripravlja splošno poročilo o svojih dejavnostih in o izvajanju uredb o socialni varnosti delavcev migrantov. Poročilo se predloži Svetovalnemu odboru za socialno varnost delavcev migrantov, ustanovljenemu po členu 82 Uredbe 1408/71.

Člen 14

Kadar je treba obrazložiti določbe tega pravilnika, takšno obrazložitev poda Sodišče v skladu s členom 234 Pogodbe o ustanovitvi Evropske skupnosti.

Člen 15

Jeziki Upravne komisije so enaki jezikom, ki so določeni kot uradni jeziki institucij Skupnosti v skladu s členom 290 Pogodbe o ustanovitvi Evropske skupnosti.

Člen 16

Pravilniku je priložen kodeks ravnanja, katerega namen je večja učinkovitost pri pripravi in vodenju sestankov Upravne komisije.

Člen 17

Ta poslovnik se pošlje članu Komisije Evropskih skupnosti, ki je odgovoren za zaposlovanje in socialne zadeve, in se ga dopolni z izmenjavo pisem med navedenim članom Komisije in predsednikom Upravne komisije.

Pravilnik in izmenjana pisma začnejo veljati tri dni po njihovi objavi v Uradnem listu Evropske unije in nadomestijo podobne dokumente, ki so bili objavljeni v Uradnem listu Evropskih skupnosti z dne 29. junija 1995.

V Bruslju, 14. oktobra 2004 Predsednik Upravne komisije C. J. van den BERG